Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**«Құқық қорғау қызметі туралы» Қазақстан Республикасының Заңына өзгерістер мен толықтырулар енгізу туралы**

1-бап. «Құқық қорғау қызметі туралы» 2011 жылғы 6 қаңтардағы Қазақстан Республикасының Заңына мынадай өзгерістер мен толықтырулар енгізілсін:

1) 33-бап мынадай мазмұндағы 3 және 4-тармақтармен толықтырылсын:

«3. Кадр резервінде, сондай-ақ Құқық қорғау органдары басшылығының президенттік резервінде тұрған қызметкерлерді өсіру тәртібін құқық қорғау органының басшысы айқындайды.

4. Аттестаттау нәтижелері бойынша лауазымы төмендетілген қызметкерлерді ұсыну олардың қызмет әрекетінің нәтижелері ескеріле отырып, бірақ лауазымы төмендетілген күннен бастап бір жыл өткеннен кейін жүргізіледі.»;

2) 33-1-бап:

мынадай мазмұндағы 1-1-тармақпен толықтырылсын:

«1-1. Құқық қорғау органдары басшылығының Президенттік резервіне қабылдау үшін қызметкерлер полиграфологиялық зерттеуден өтеді.»;

2-тармақ «жетілдіру үшін» деген сөздерден кейін «ұсынылатын жоғары тұрған басшылық лауазымдарға тағайындалғанға дейін» деген сөздермен толықтырылсын;

3) 34-бап мынадай редакцияда жазылсын:

«34-бап. Кадр резерві

1. Кәсіби кадр құрамын қалыптастыру және жоғары тұрған басшы лауазымдардың жасақталуын қамтамасыз ету мақсатында құқық қорғау органында кадр резерві құрылады.

2. Кадр резервін қалыптастыру қағидаттары:

1) қызметкерлерді кадр резервіне қою кезінде олардың құқықтарының теңдігін сақтау;

2) кадр резервін қалыптастыру кезіндегі жариялылық;

3) қызметкерлердің мансаптық өсуінің олардың қызметінің тиімділігімен және жұмыс сапасымен өзара байланысы;

4) қызметкерлердің кәсіби және жеке басы қасиеттерін бағалаудың объективтілігі болып табылады.

3. Кадр резервін қалыптастыру және онымен жұмыс істеу міндеттері:

1) қызметкерлердің мансаптық өсуін жоспарлау;

2) қызметкерлердің кәсіби өсуіне жүйелі ұстанымды қамтамасыз ету;

3) басшы кадрларды даярлаудың тиімділігін арттыру;

4) басшы құрам лауазымдарына неғұрлым білікті қызметкерлерді орналастыру;

5) басшы кадрларды нығайту, олардың сабақтастығын қамтамасыз ету;

6) құқық қорғау органдарында кадр мәселелерін шешуде демократиялық негіздерді күшейту болып табылады.

4. Кадр резерві аттестаттау нәтижелері бойынша кадр резервіне қоюға ұсынылатын қызметкерлер қатарынан қалыптастырылады.

5. Кадр резервіне қоюды құқық қорғау органының басшысы немесе уәкілетті басшы жүзеге асырады.

6. Қызметкердің кадр резервінде болу мерзімі үш жылдан аспауға тиіс. Кадр резервіне қойылып, бірақ кадр резервінде болған кезеңде жоғары тұрған басшы лауазымдарға тағайындалмаған адамдар кадр резервіне жалпы негіздерде жаңадан қойылуы мүмкін.

7. Қызметкер өрескел тәртіптік теріс қылық жасағаны үшін тәртіптік жауаптылыққа тартылған жағдайда, ол кадр резервінен алып тасталады. Қызметкер өзін кадр резервінен алып тастау туралы шешіммен келіспеген кезде ол бұл шешімге жоғары тұрған лауазымды адамдарға шағым жасауға құқылы. Жоғары лауазымды адамдардың шешімімен келіспеген жағдайда сотқа жүгінуге құқылы.

8. Құқық қорғау органының кадр қызметі кадр резервіне қойылған қызметкерлердің ведомстволық деректер банкін жүргізеді.

9. Жоғары тұрған басшы лауазымдарға тағайындау үшін кадр резервінде болудың ең аз мерзімі кемінде үш айды құрайды.

Қызмет мүддесі үшін құқық қорғау органы басшысының шешімі бойынша қызметкерді кадр резервінде болу мерзіміне қарамастан, жоғары тұрған басшы лауазымдарға тағайындауға жол беріледі.

10. Кадр резерві қалыптастырылатын лауазымдардың тізбесін құқық қорғау органының басшысы айқындайды.»;

4) 35 және 37-баптар алып тасталсын;

5) 46-2-баптың 9-тармағының екінші және үшінші бөліктері алып тасталсын;

6) 47-бапта:

3-тармақтың бірінші және екінші бөліктері мынадай редакцияда жазылсын:

«3. Қызметкерлер құқық қорғау органдары жүйесінде қызметте үздіксіз болған әрбір келесі үш жыл өткеннен кейін аттестаттаудан өтеді. Бұл ретте, аттестаттау көрсетілген мерзім басталған күннен бастап алты айдан кешіктірілмей өткезілуге тиіс.

Егер аттестаттауға жататын қызметкерлер жаңа лауазымдарға тағайындалған жағдайларда, олар жоспардан тыс аттестаттаудан өтетін қызметкерлерді қоспағанда, тағайындалғаннан кейін бір жылдан соң аттестаттаудан өтеді.  Тең дәрежелі лауазымдарға тағайындау кезінде, егер бұл функционалдық міндеттердің өзгеруіне алып келмесе, бұл мерзім есепке алынбайды.»;

4-тармақтың бірінші бөлігі мынадай редакцияда жазылсын:

«4. Құқық қорғау органының басшысы және оның орынбасарлары, сондай-ақ жоспардан тыс аттестаттауға жататын қызметкерлерді қоспағанда, құқық қорғау органдарында кемінде жиырма жыл қызмет өтілі бар қызметкерлер аттестаттауға жатпайды.»;

7) мынадай мазмұндағы 47-2-баппен толықтырылсын:

«47-2-бап. Жоспардан тыс аттестаттау

1. Жоспардан тыс аттестаттау мынадай негіздер бойынша:

1) кадр резервіне қою мәселесін шешу үшін;

2) қызметті бағалау нәтижелері бойынша өткізіледі.

2. Кадр резервіне қою мәселесін шешу үшін жоспардан тыс аттестаттау жоспарлы аттестаттау өткізілгеннен кейін бір жылдан соң өткізіледі.

Қызмет мүддесі үшін құқық қорғау органы басшысының шешімі бойынша жоспарлы аттестаттауды өткізу мерзіміне қарамастан осы негіз бойынша аттестаттауды өткізуге жол беріледі.

3. Қызметті бағалау нәтижелері бойынша жоспардан тыс аттестаттау бағалау жүргізілген күннен бастап алты ай ішінде жүргізіледі.

Бұл ретте аттестаттауды өткізу мерзімі қызметті бағалау нәтижелеріне шағымдану кезеңіне тоқтатыла тұрады.

4. Кадр резервіне қою үшін жоспардан тыс аттестаттаудан өтетін қызметкерлерге 47-баптың 5-тармағының 2) және 3) тармақшалары қолданылмайды.

5. Жоспардан тыс аттестаттау қорытындылары бойынша осы баптың 1-тармағының 1) тармақшасы бойынша аттестаттау комиссиясы мынадай шешімдердің бірін қабылдайды:

1) кадр резервіне қою үшін ұсынылады;

2) кадр резервіне қою үшін сәйкес келмейді.

6. Жоспардан тыс аттестаттау қорытындылары бойынша осы баптың 1-тармағының 2) тармақшасы бойынша аттестаттау комиссиясы мынадай шешімдердің бірін қабылдайды:

1) атқаратын лауазымына сәйкес келеді;

2) атқаратын лауазымына сәйкес келмейді және лауазымын төмендету ұсынылады;

3) атқаратын лауазымына сәйкес келмейді және қызметтен босату ұсынылады.

7. Осы баптың 1-тармағының 1) тармақшасы бойынша жоспардан тыс аттестаттау өткізілген жағдайда кезекті аттестаттауды өткізу мерзімі жоспарлы аттестаттау өткізілген кезден бастап есептеледі.

8. Осы баптың 1-тармағының 2) тармақшасы бойынша жоспардан тыс аттестаттау өткізілген жағдайда кезекті аттестаттауды өткізу мерзімі жоспардан тыс аттестаттау өткізілген кезден бастап есептеледі.»;

8) 50-бапта:

1-тармақ мынадай редакцияда жазылсын:

«1. Әңгімелесуге кәсіби жарамдылығын анықтау бойынша белгіленген нормативтерді тапсырған және тестілеуден өту кезінде шекті мәннен жоғары баға алған қызметкерлер, сондай-ақ жоспардан тыс аттестаттаудан өтіп жатқан қызметкерлер жіберіледі.

Прокуратура органдары жүйесінің қызметкерлері кәсіби жарамдылығын айқындау бойынша белгіленген нормативтерді тапсырмайды.»;

2-тармақтағы «Кәсіптік» деген сөз «Жоспарлы аттестаттау кезінде кәсіптік» деген сөздермен ауыстырылсын;

6-1-тармақ алып тасталсын.

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

**Президенті**